# Andy Kaufman

### Wikipedia

Andrew "Andy" Geoffrey Kaufman (17. tammikuuta 1949 - 16. toukokuuta 1984) oli yhdysvaltalainen koomikko ja näyttelijä. Hän itse sanoi vihaavansa sitä, että hänen luultiin pilailevan sanoessaan "En ole koskaan kertonut yhtäkään vitsiä eläessäni". Hän ei juurikaan piitannut ympäristön odotuksista tai uraa hidastavista takaiskuista, vaan onnistui silti tulemaan kuuluisaksi. Andy valmistui vuonna 1971 Grahm Junior Collegesta. Hän oli myös säveltäjä.

## [muokkaa] Ensimmäiset vuodet

1970-luvun alussa Kaufman esiintyi nimellä Foreign Man (suom. ulkomaalainen mies), ja kertoi olevansa kotoisin Caspiar-nimiseltä saarelta Kaspianmereltä. Ominaista tuolle roolille oli kerätä ensin säälipisteitä yleisöltä huonolla näyttelemisellä ja huonoilla vitseillä, kunnes hän alkoi esittää Elvis Presleytä yhtä uskottavasti kuin Elvis itse ja yleisö tajusi tulleensa huiputetuksi. Tämä esitys tulikin myöhemmin Elviksen lempi-imitoinniksi hänestä itsestään. Kaufman esitti noihin aikoihin myös kuuluisan sketsinsä Teräshiirestä (alkup. Mighty Mouse) Saturday Night Livessä. 1976 hänen managerinaan aloitti George Shapiro, joka nosti Andyn uran tähtiin.

## [muokkaa] Ponnahdus parrasvaloihin

Vuonna 1978 uuden komediasarja Taxin käsikirjoittajat ja tuottajat näkivät Andyn esityksen ja olivat vaikuttuneita näkemästään. He pyysivät Kaufmanin mukaan sarjaan, vaikka Andy itse vihasi komediasarjoja, eikä pitänyt ideasta esiintyä sellaisessa. Foreign Manin nimi muutettiin Latka Gravasiksi. Andy solmi sopimuksen, jonka mukaan hän sai esiintyä myös muina hahmoinaan, mm. Tony Cliftonina. Latka Gravasista tuli menestys, mutta se aiheutti myös sen, että Kaufman leimautui ja häntä pyydettiin useasti keikoillaan esiintymään hauskan aksentin omaavana Gravasina. Tähän Kaufman vastasi lukemalla koko F. Scott Fitzgeraldin kirjan Kultahattu. Yleisö luuli Kaufmanin vitsailevan, mutta heti kun huomasivat, että tämä ei pilaillutkaan, he raivostuivat.

Vuonna 1979 Kaufman esiintyi Carnegie Hallissa ja vei katsojat esityksen jälkeen maidolle ja keksille ulkona olevien bussien avulla. Esityksen alussa hän oli kutsunut isoäitinsä katsomaan esitystä, mutta esityksen lopussa tämä "isoäiti" nousi pystyyn ja otti naamionsa pois. Maskin takaa löytyi koomikko Robin Williams.

## [muokkaa] Tony Clifton

Tony Clifton oli Kaufmanin kehittämä rääväsuinen italialaissyntyinen laulaja. Clifton oli Kaufmanin kehittämä rooli, mutta vielä tänä päivänäkin eräät uskovat, että nämä olivat eri ihmisiä. Noihin aikoihin Cliftonia esitti Andyn itsensä lisäksi hänen veljensä Michael ja joskus taas hänen hyvä ystävänsä Bob Zmuda. Clifton itse aina uskotteli, ettei ollut Kaufman, mikä johti väärinkäsityksiin yleisön taholla. Clifton palkattiin Andyn siivellä myös sarjaan Taxi, mutta sen jälkeen kun hän sai raivonpurkauksen lavalla hänet saatettiin pois studiosta. Tapahtunut pääsi sanomalehtiin asti, Kaufmanin iloksi.

## [muokkaa] Painiura

Andy Kaufman ihaili painijoita ja hän alkoikin painia, vaikkakin vain naisia vastaan. Hän tarjosi 1000 dollaria naiselle, jonka onnistuisi voittaa hänet. Ammattilaismiespainija Jerry Lawler haastoi Andyn ja Kaufman otti haasteen vastaan. Ottelussa Kaufmanille kävi huonosti. Lawler "katkaisi" hänen niskansa ja myöhemmässä haastatteluohjelmassa Late Night with David Letterman Lawlerin ja Kaufmanin välillä tapahtui kuuluisa tappelu keskellä suoraa lähetystä. Myöhemmin kuitenkin selvisi, että kaikki näiden miesten välillä tapahtunut olikin Kaufmanin suunnittelema pila, miehet olivat todellisuudessa hyviä ystäviä.

Kaufman esiintyi vielä jälkeenpäinkin David Lettermanin ohjelmassa väittäen mm. olevansa koditon ja adoptoineensa aikuisen afroamerikkalaisen miehen. Kaufman esiintyi vielä SNL:ssä (Saturday Night Livessä), mutta naisia vastaan painimisen takia hänet päätettiin erottaa ohjelmasta.

Vuonna 1981 hän esiintyi Fridays-showssa. Showssa tapahtui myös yksi muistettavammista Kaufmanin esiintymisistä. Kesken sketsin, jossa hänen piti näytellä narkkaria, Kaufman kieltäytyi lausumasta enempää repliikkejä. Muut näyttelijät nolostuivat, koska kyseessä oli suora lähetys. Suuttuneena vastanäyttelijä Michael Richards käveli pois kuvasta ja kävi hakemassa Kaufmanille käsikirjoituksen, jonka jälkeen Kaufman heitti Richardsia vesilasillisella ja alkoi mylläkkä. Tämä oli taas yksi Kaufmanin "piloista".

## [muokkaa] Perintö

Andy Kaufman kuoli 16. toukokuuta 1984 keuhkosyöpään, vaikka oli kasvissyöjä eikä polttanut tai juonut säännöllisesti. Ihmiset luulivat Kaufmanin taas pilailevan ja hänen uskottiin palaavan 20 vuotta "kuolemansa" jälkeen (16. toukokuuta 2004) parrasvaloihin, mutta tällä kertaa asia oli totista totta. Vaikka paluuta ei koskaan tapahtunutkaan, eivät Kaufmanin fanit lannistuneet. Erään teorian mukaan Kaufman kävi plastiikkakirurgilla ja elää tälläkin hetkellä jossain päin maailmaa.

Vuonna 1999 ilmestyi Kaufmanin elämästä kertova elokuva nimeltä Man on the Moon, jossa Kaufmania näytteli koomikko Jim Carrey. Kaufman on Carreyn suuri idoli ja hänen näyttelytapansa on samanlainen kuin Kaufmanin. Carrey ja Bob Zmuda esiintyivät samassa elokuvassa Batman Forever ja Kaufmanilla sekä Carreyllä on, outoa kyllä, sama syntymäpäivä.

Kaiken kaikkiaan Kaufman oli hyvin ristiriitainen ja kiistelty, anarkistinen viihdyttäjä, jota on vaikea luokitella mihinkään tavalliseen genreen.

Haettu osoitteesta http://fi.wikipedia.org../../../a/n/d/Andy_Kaufman_e7aa.html

Luokka: Yhdysvaltalaiset koomikot

##### Views

- Artikkeli
- Keskustelu
- Nykyinen versio

##### Etsi

##### Muilla kielillä

- Česky
- Deutsch
- English
- Español
- Français
- Italiano
- Lëtzebuergesch
- Lietuvių
- Lojban
- Nederlands
- Norsk (bokmål)
- Svenska